Þau gerðu samning . Haraldur Johannessen og Áslaug Arna Sigurbjörnsdóttir . Áslaug Arna Sigurbjörnsdóttir sagði á Alþingi í dag að Sigríður Björk Guðjónsdóttir , lögreglustjóri á höfuðborgarsvæðinu , hafi mælt með að Haraldur Johannessen yrði ráðinn til sérverkefna í dómsmálaráðuneytinu . Áður hafði Sigríður Björk lýst yfir vantrausti á Haraldi . „ Þá má ég til með að vísa í viðtal við lögreglustjóra höfuðborgarsvæðisins sem tók undir það sjónarmið mitt að mikilvægt væri að nýta reynslu ríkislögreglustjóra . Þó að hún hafi verið ein af þeim sem studdu vantrauststillögu á ríkislögreglustjóra sá hún ekkert því til fyrirstöðu að nýta þekkingu hans á lögreglunni , hann hefur t.d. víðtæka þekkingu á alþjóðamálum , innan lögreglunnar þar , og það er kannski ekki sú þekking sem hefur skapað þau vandkvæði eða það vantraust sem myndaðist fyrr í vetur , “ sagði ráðherrann . Helga Vala hafði spurt svo : „ Telur hún heppilegt að einstaklingur sem hvorki nýtur trausts átta af níu lögreglustjórum á Íslandi né Landssambands lögreglumanna leiði stefnumótunarvinnu um framtíðarskipulag löggæslu á landinu ? Seinni spurningin er hvort hún telji meðalhóf og jafnræði hafa ríkt við ákvarðanatöku sína er hún samþykkti nærri 40 millj. kr. útgjöld skattgreiðenda til handa þessum einstaka embættismanni . “ „ Við erum með mann sem var skipaður aftur í febrúar 2018 og á því mikið eftir af sínum tíma . Hann hefur gríðarlega langan starfsaldur og þegar lagaramminn er þessi og samningur um starfslok embættismanns er á grundvelli lagaramma sem tryggir embættismönnum mjög sterka réttarstöðu tel ég að þessi samningur hafi verið rétta skrefið og er ánægð með niðurstöðuna . Ég veit þó og þekki að svona samningar eru umdeilanlegir og þessi er það líka . Að sama skapi tel ég að það eigi að vera undantekning en ekki regla að gera slíka samninga , “ sagði Áslaug Arna í einu af svörum sínum .